## Emergències establix l’alerta taronja per pluges i tempestes en l’interior de València, interior sud de Castelló i interior i litoral nord d’Alacant

*** S’establix també l’avís groc per pluges i tempestes en l’interior nord de Castelló i litoral sud d’Alacant, segons la previsió d’AEMET per a este dimarts**

La Conselleria d’Emergències i Interior, a través del Centre de Coordinació d’Emergències de la Generalitat, ha establit l’alerta de nivell taronja en l’interior de València, interior sud de Castelló i interior i litoral nord d’Alacant per la previsió de pluges que poden arribar a acumulats de 40 mil·límetres/hora i tempestes acompanyades de graníssol gran i ratxes de vent molt forts, segons l’actualització d’avisos realitzada per a este dimarts per l’Agència Estatal de Meteorologia (AEMET).

El risc de nivell de pluges i tempestes de nivell taronja (important) s’ha establit per al tram horari que comprén entre les 13:00 hores i les 22:00 hores d’este dimarts, 17 de juny, segons ha explicat la secretària autonòmica d’Emergències i Interior, Irene Rodríguez. En el cas del litoral nord d’Alacant, l’avís taronja es referix a la zona més interior, d’acord amb els avisos d’AEMET.

Hi ha, a més, alerta groga, per la predicció realitzada per l’agència estatal de possibles pluges amb acumulats de 20 mil·límetres/hora i possibles tempestes acompanyades de graníssol i ratxes de vent molt forts, en les zones de l’interior nord de Castelló i el litoral sud d’Alacant. En el cas d’este litoral alacantí, l’alerta groga se centra també principalment en la zona situada més cap a l’interior.

Estos avisos de nivell groc també estaran vigents entre les 13:00 hores i les 22:00 hores d’este dimarts.

El Centre de Coordinació ha remés este butlletí d’alertes als ajuntaments d’esta zona i ajuntaments i organismes que intervenen en les emergències i recomana extremar les precaucions i seguir els consells d’autoprotecció.

Entre estos, figuren els de revisar el risc meteorològic dels llocs als quals la població preveja desplaçar-se i conduir a una velocitat moderada i, si és possible, per vies principals. També és important no intentar mai creuar un barranc amb aigua o una zona amb acumulació d’aigua.

En el cas de trobar-se amb una tempesta de graníssol mentres es conduïx, s’aconsella detindre el vehicle i apartar-lo de la circulació, perquè la carretera es pot convertir en una pista de gel i, si és possible, posar una peça de roba o qualsevol tela davant del vidre per a protegir-se en cas de trencament.

**Consells davant episodis de vent**

Davant un episodi de fort vent, resulta necessari revisar les vivendes perquè no hi haja cornises, balcons i façanes en mal estat que puguen produir caigudes de rebles i enderrocs, tancar portes i finestres per a evitar corrents d’aire que puguen portar al trencament i caiguda de vidres, assegurar elements com els tendals, persianes i antenes i retirar tests, gàbies o qualsevol objecte que puga caure al carrer.

Així mateix, s’aconsella evitar al màxim els desplaçaments, allunyar-se de cases velles o en mal estat, evitar els murs i les tanques publicitàries, així com no transitar per parcs o avingudes arbrades, ja que els arbres oferixen el perill de caiguda i trencament de grans branques.

També és important no passar per davall de bastides o edificis en construcció i allunyar-se de pals de llum i torres d’alta tensió, atés que es consideren molt perillosos, i avisar a l’1·1·2 en cas de caiguda d’estos.

En la mesura que siga possible, es recomana evitar circular per carretera i, si és necessari desplaçar-se, usar preferentment el transport públic, a més d’informar-se de la predicció meteorològica. D’altra banda, també resulta convenient reduir la velocitat a límits de seguretat, ja que un colp de vent pot provocar desviaments de la trajectòria.

Fecha: 17/06/2025